Milan Mandák

Prof. RNDr. PhMr. Milan Mandák, DrSc. (* 31. október 1924, Liptovský Mikuláš† 30. apríl 2005, Liptovský Mikuláš) bol slovenský farmaceut a vysokoškolský pedagóg.

 Životopis 
Základné a stredoškolské štúdium absolvoval v rodisku. Maturoval v roku 1943 na Gymnáziu Michala Miloslava Hodžu v Liptovskom Mikuláši, kde sa stal členom Študentského pokrokového hnutia Gymnázia M. M. Hodžu. Ako dobrovoľník sa zúčastnil Slovenského národného povstania a v odboji pracoval až do oslobodenia v roku 1945. Štúdium farmácie absolvoval v roku 1953 na Farmaceutickej fakulte Univerzity Komenského v Bratislave. Po absolvovaní vysokej školy nastúpil na Katedru galenickej farmácie FaF UK ako asistent. Na tejto katedre pôsobil až do roku 1990, keď odišiel do dôchodku. V roku 1963 sa habilitoval na docenta galenickej farmácie. V roku 1965 na FaF UK obhájil kandidátsku dizertačnú prácu a získal vedecko-pedagogický titul CSc. a v roku 1968 aj doktorát prírodných vied (RNDr.). V roku 1969 bol menovaný mimoriadnym profesorom v odbore galenická farmácia na FaF UK. V roku 1982 na Farmaceutickej fakulte Karlovej univerzity obhájil doktorskú dizertáciu a stal sa doktorom farmaceutických vied (DrSc.), vedný odbor galenická farmácia. V roku 1980 bol menovaný univerzitným profesorom v odbore galenická farmácia na FaF UK. V rokoch 19661969 a v rokoch 19761990 bol dekanom FaF UK a v rokoch 19691973 prorektorom Univerzity Komenského v Bratislave. Milan Mandák bol uznávaným vedcom a pedagógom v odbore galenickej farmácie. Ako dlhoročný učiteľ a vedúci katedry galenickej farmácie sa zaslúžil o vybudovanie tohto dôležitého odboru farmácie na Slovensku. Profesor Mandák už po príchode na Farmaceutickú fakultu v roku 1953 sa významne podieľal aj na budovaní slovenskej farmácie, viacero období aj vo funkcii dekana fakulty a prorektora univerzity. Desať rokov pôsobil vo funkcii predsedu Slovenskej farmaceutickej spoločnosti, bol členom predsedníctva Slovenskej lekárskej spoločnosti a predsedom výboru Československej farmaceutickej spoločnosti.CHALABALA, Milan, ŠPRINGER, Vladimír,  ŠVEC, Pavel.  Profesori Farmaceutickej fakulty Univerzity Komenského v Bratislave. Farmaceutický obzor. Bratislava: Obzor, 1997, 66(8), p. 214.

 Dielo 
Milan Mandák celú svoju profesionálnu kariéru zasvätil rozvoju galenickej farmácie na Slovensku. Je spoluzakladateľom vedného odboru galenická farmácia na Univerzite Komenského. Už ako asistent po nástupe na univerzitu v roku 1953 prednášal a organizoval cvičenia z galenickej farmácie. Ako prodekan a dekan fakulty prispel k dotvoreniu farmaceutického štúdia, odchoval celú generáciu farmaceutov, pedagógov, vedcov a podieľal sa na ich kvalifikačnom raste. Vedeckú prácu z oblasti galenickej farmácie začal rozvíjať už v období, keď začal pracovať ako asistent u profesora Ladislava Zathureckého. Zaoberal sa výskumom bentonitov domáceho pôvodu, neskôr sa zameral na vývoj kontrolných metód galeník, najmä na stanovenie liečiv v prípravkoch pomocou fyzikálno-chemických a analytických metód. V  šesťdesiatych rokoch dvadsiateho storočia skúma farmaceutické pomocné látky na báze tenzidov, najmä zo skupiny polyetylénoxidových derivátov, neskôr esterov sacharózy a polyglycerínesterov. Skúma farmaceutické prípravky typu hrubodisperzných systémov, ako sú farmaceutické emulzie, suspenzie a masti. Skúmanú problematiku neskôr rozšíril o výskum stálosti a stabilizácie liekov. Profesor Mandák je autorom alebo spoluautorom viac ako 70 pôvodných vedeckých publikácií.VITKOVÁ, Mária. Osobnosti farmácie M. Mandák. Pharma journal: lekárnický časopis. Bratislava: PHARMA, 2005, 15(1), p. 31.

Posledné roky svojho života strávil v rodnom Liptovskom Mikuláši, kde 30. apríla 2005 zomrel. Pochovaný je na Vrbickom cintoríne v Liptovskom Mikuláši.VITKOVÁ, Zuzana. Za profesorom Mandákom. Medicínsky monitor. Bratislava: Bonus, 2005(2), p. 21.

 Knižné publikácie (výber) 
 MANDAK, Milan. Biofarmacia. Bratislava: Univ. Komenského, 1987.
 MANDÁK, Milan. Liekové formy: vybrané kapitoly. Bratislava: Univ. Komenského, 1984, 1. [diel].
 MANDÁK, Milan. Liekové formy: vybrané kapitoly. Bratislava: Univ. Komenského, 1984, 2. [diel].
 MANDÁK, Milan. Liekové formy: učebnica pre farmaceutické fakulty. Martin: Osveta, 1985.

 Ocenenia (výber) 
Rad SNP II. triedy, Československá medaila za chrabrosť, Za vynikajúcu prácu, Rad práce, Zlatá medaila Univerzity Komenského, Strieborná medaila Univerzity Martina Luthera v Halle, Strieborná medaila Maďarskej farmaceutickej spoločnosti.

 Referencie 

 Externé odkazy 
 Milana Mandáka v súbornom katalógu Slovenskej národnej knižnice

Kategória:Osobnosti z Liptovského Mikuláša
Kategória:Slovenskí lekárnici
Kategória:Slovenskí farmaceuti
Kategória:Slovenskí vysokoškolskí pedagógovia
Kategória:Slovenskí univerzitní profesori
Kategória:Dekani Farmaceutickej fakulty Univerzity Komenského v Bratislave
Kategória:Nositelia Radu Slovenského národného povstania
Kategória:Nositelia Radu práce
Kategória:Nositelia vyznamenania Za vynikajúcu prácu
Kategória:Absolventi Farmaceutickej fakulty Univerzity Komenského v Bratislave